Аляксандр Мікалаевіч Булыка, рэдактар усіх 37-мі выпускаў слоўніка, укладальнік “Кароткага гістарычнага слоўніка беларускай мовы” (Мінск, 2015), лічыць, што паспяховае і выніковае заканчэнне шматгадовай работы мае важнейшае значэнне для выхаду Беларусі на міжнародную навуковую і культурную арэну, такім чынам наша дзяржава далучаецца да суседніх славянскіх краін, дзе справа па лексікаграфічным апісанні лексікі нацыянальных моў пастаўлена на высокім узроўні. “Гістарычны слоўнік карысны не толькі культуролагам, гісторыкам, літаратуразнаўцам, але і пісьменнікам, якія звяртаюцца да гістарычнай тэматыкі. Так, дзякуючы слоўніку, словы старабеларускай мовы шырока ўжываў у сваіх творах Уладзімір Караткевіч”.